Hollywood: Dokkie van Depp-Heard-hofsaak kom; babanuus vir ‘Deadpool’-sterBlake Lively en Ryan Reynolds verwag ŉ vierde kind. (Foto: Monica Schipper/Getty Images/AFP) Maroela Media bied jou ’n opsomming van die week se jongste internasionale vermaaknuus. Die glansegpaar, Ryan Reynolds en Blake Lively, se kroos gaan ’n vierde lid ryker word. Lively het die koppe laat draai toe sy Donderdag by Forbes se Women in Power-geleentheid in New York vir die eerste keer met haar splinternuwe bababoep gespog het. Dié babanuus was voor die geleentheid nog nie bekend nie. Reynolds, wat in Deadpool te sien was, en Lively is in 2012 getroud en hul kroos bestaan reeds uit drie skattige dogtertjies; sewejarige James, vyfjarige Inez en tweejarige Betty. Dit is nie die eerste keer dat Lively ’n swangerskap op die rooi tapyt bekendmaak nie. Sy het in 2019 tydens die première van haar man se rolprent, Detective Pikachu, haar derde swangerskap op die rooi tapyt aangekondig. Vroeër vanjaar het mense daagliks agter die kassie, selfoon of rekenaar ingeskuif om die jongste verrigtinge van die hofsaakdrama tussen Johnny Depp en Amber Heard te kyk. Die saak, wat die wêreld behoorlik aan die gons gehad het en daagliks regstreeks uitgesaai is, gaan een van die dae in ‘n dokumentêr vasgevang word. Dié dokumentêr, Johnny vs Amber: The US trial, bestaan uit twee episodes en sal op 20 September vanjaar op die stromingsdiens, Discovery+, uitgereik word. Daar word met Depp se regspan, asook talle kenners en ingeligte joernaliste in die dokumentêr gesels. Kyk die lokprent daarvan hier: Jacob Elordi, bekend vir sy rol in die trefferreeks Euphoria en die rolprentreeks The Kissing Booth, trek binnekort ’n splinternuwe paar ruk-en-rol-skoene aan. Jacob Elordi. (Foto: Jamie McCarthy/Getty Images/AFP) Kort op Austin Butler, wat die rol van Elvis Presley in die 2022-rolprent, Elvis, vertolk het, se hakke, gaan Elordi ook die kans kry om dié wêreldbekende sanger te vertolk. Priscilla is gegrond op die 1985-outobiografie, Elvis & Me, geskryf deur Presley se vrou, Priscilla Presley. Dié boek het die egpaar se stormagtige huwelik en Elvis se dwelmverslawing breedvoerig neergepen. Cailee Spaeny sal die rol van Priscilla in dié rolprent vertolk. Ryan Reynolds het onlangs die voorblad gehaal en dié keer nie vir een van sy uiters suksesvolle rolprente nie. Ryan Reynolds het sy kolonoskopie verfilm. (Foto: skermgreep) Die 45-jarige Deadpool-akteur het ’n kolonoskopie gekry en boonop die proses verfilm. Hoewel dit vreemd klink, het hy dit gedoen om bewustheid oor die belangrikheid van die prosedure te skep. “Dis nie elke dag dat jy bewustheid kan skep oor iets wat beslis lewens kan red nie,” het Reynolds in die video gesê. Daar is tydens die prosedure ’n dermpoliep verwyder. Die dokter wat die prosedure gedoen het, beskryf dit as iets wat moontlik Reynolds se “lewe kon red”. Karate-aanhangers oor die wêreld heen het getrou voor die kassie ingeskuif toe die lankverwagte vyfde seisoen van die trefferreeks, Cobra Kai, op 9 September vanjaar die skerms getref het. Die vyfde seisoen van ‘Cobra Kai’ het mense aan die gons. (Foto: Cobra Kai/Instagram) Dié gewilde Netflix-reeks, wat in die wêreld van die destydse rolprentreeks, The Karate Kid, geskied, het weereens kykers en kritici beïndruk. Forbes berig dat die reeks onderskeidelik 100%, 90%, 90% en 95% vir die eerste vier seisoene by kritici gehaal het. Die jongste aflewering blyk om in dieselfde klas as die vorige seisoene te val, aangesien dit ook ’n indrukwekkende 100% gehaal het. Hoewel Netflix nog nie amptelik bekendgemaak het dat die reeks vir ’n sesde seisoen hernu gaan word nie, is dit waarop die senutergende finale episode van die jongste seisoen dui. Aanhangers hoop ook dat ’n volgende seisoen binnekort aangekondig gaan word. Die man wat John Lennon op 8 Desember 1980 in New York doodgeskiet het, is vir ’n 12de keer parool geweier. John Lennon (Foto: John Lennon/Facebook) Mark David Chapman, wat tans ’n lewenslange vonnis by die Green Haven-tronk in New York uitdien, het op 31 Augustus vanjaar voor die paroolraad verskyn. Chapman doen al sedert 2000 elke twee jaar aansoek om parool en sal eers weer in 2024 in aanmerking daarvoor kom. Chapman het die Beatle-sanger vier keer in die rug geskiet en het tydens sy oorspronklike verhoor bekendgemaak dat hy al jare met depressie en ander geestesgesondheidskwessies sukkel. Lennon se vrou, Yoko Ono, staan al lank die parool teen en het al telkemale briewe gestuur om te verhoed dat haar man se moordenaar vrygelaat word. Met koningin Elizabeth II se afsterwe op 8 September vanjaar, het verskeie stromingsdienste talle dokumentêre oor dié ikoniese koninklike uitgereik. Maroela Media het ’n lys van koninklike kykstof saamgestel wat gekyk kan word voor die koningin se begrafnis, wat Maandag sal plaasvind. Disney+: Die National Geographic-dokumentêr, Being the Queen, het kort ná die afsterwe van die koningin op Disney+ verskyn. Dié dokumentêr som die lewe van die koningin in ’n neutedop op, en sal perfek wees vir diegene wat ’n oorsig van die grootste gebeurtenisse in haar lewe wil kry. Netflix: Hoewel die dokumentêre reeks, The House of Windsor, al jare op Netflix is, is dit steeds ’n waardevolle toevoeging tot jou kyklys. Koningin Elizabeth II (Foto: @RoyalFamily/Twitter) Dié reeks bespreek nie net breedvoerig die lewe van die koningin nie, maar plaas die kollig op elke groot gebeurtenis wat in die Britse koninklikes se lewe gebeur het. Dit sal vir diegene wat nie genoeg van die koninklikes kan kry nie, ’n opvoedkundige reis wees waarin hulle waardevolle kennis oor die Britse koningshuis kan opdoen. The Crown, ’n fiktiewe reeks oor die koninklikes, bied ook ’n unieke blik op die ingewikkelde en glansryke lewens van die koninklike gesin met spesifieke fokus op die matriarg, oftewel koningin Elizabeth II. Showmax: Die plaaslike stromingsdiens, Showmax, het kykers bederf met nie net een nie, maar drie dokumentêre oor die koningin. The Age of Elizabeth, Elizabeth: A portrait in Paris en Young Elizabeth is ná die afsterwe van die koningin uitgereik. Bronne: CNN, Glamour, GQ, Variety